b'\n_START_ARTICLE_\nVekseli\n_START_PARAGRAPH_\nVekseli on m\xc3\xa4\xc3\xa4r\xc3\xa4muotoon laadittu maksusitoumus. Vekseli\xc3\xa4 on k\xc3\xa4ytetty maksuv\xc3\xa4lineen\xc3\xa4 ja lyhytaikaiseen luotonantoon._NEWLINE_Alun perin vekseli\xc3\xa4 k\xc3\xa4ytettiin maksuosoituksena paikkakuntien v\xc3\xa4lisess\xc3\xa4 kaupassa. My\xc3\xb6hemmin t\xc3\xa4m\xc3\xa4 k\xc3\xa4ytt\xc3\xb6 j\xc3\xa4i kuitenkin taka-alalle. 1970-luvulla vekseli\xc3\xa4 k\xc3\xa4ytettiin jo p\xc3\xa4\xc3\xa4asiassa luottov\xc3\xa4lineen\xc3\xa4. Yleinen vekselin k\xc3\xa4ytt\xc3\xb6tarkoitus oli lyhytaikaisen lainan ottaminen pankista. Kansainv\xc3\xa4lisess\xc3\xa4 kaupassa vekseli oli kuitenkin tuolloin edelleen k\xc3\xa4yt\xc3\xb6ss\xc3\xa4 maksuj\xc3\xa4rjestelyiss\xc3\xa4.\n_START_SECTION_\nVekseli Suomessa\n_START_PARAGRAPH_\nVekselit olivat yleisi\xc3\xa4 velkainstrumentteja 1900-luvulla. Nyky\xc3\xa4\xc3\xa4n niiden merkitys on v\xc3\xa4hentynyt ja ne ovat suhteellisen harvinaisia luottov\xc3\xa4lineit\xc3\xa4. Vekseleit\xc3\xa4 k\xc3\xa4yttiv\xc3\xa4t Suomessa sek\xc3\xa4 liike-el\xc3\xa4m\xc3\xa4 ett\xc3\xa4 yksityiset ihmiset hyvin yleisesti. Suurimmillaan vekselien k\xc3\xa4ytt\xc3\xb6 oli 1970\xe2\x80\x9380-luvuilla. Vekseleit\xc3\xa4 k\xc3\xa4ytettiin muun muassa autojen ja tavaroiden ostamiseen ja my\xc3\xb6s talokaupoissa. Pankkien kannalta vekseliluotot olivat tuottoisia, mutta niiden k\xc3\xa4sittely vaati paljon ty\xc3\xb6voimaa. Pankit lopettivat vekseliluottojen antamisen 2000-luvun alkuvuosina. _NEWLINE_Vekseleit\xc3\xa4 k\xc3\xa4ytettiin 1990-luvulle asti rahoitusvekselin\xc3\xa4 myyntisaatavien rahoitukseen, vakuusvekselin\xc3\xa4 saatavien turvaamiseen ja perint\xc3\xa4vekselin\xc3\xa4 perinn\xc3\xa4n helpottamiseen. 2000-luvun alussa k\xc3\xa4ytt\xc3\xb6 oli kuitenkin jo harvinaista ja liittyi p\xc3\xa4\xc3\xa4asiassa ulkomaankauppaan. Yritysten v\xc3\xa4lisess\xc3\xa4 ulkomaankaupassa vekseli\xc3\xa4 k\xc3\xa4ytet\xc3\xa4\xc3\xa4n edelleen, vaikkakin vientivekselit ovat harvinaisia._NEWLINE_Vekselin ottaminen kuluttajaluotosta on nykyisin kokonaan kielletty. Kielto astui voimaan vuoden 1987 alusta, jolloin kuluttajansuojalakiin lis\xc3\xa4ttiin uusi kulutusluottoja koskeva 7. luku. Asuntokaupan k\xc3\xa4sirahana vekseleist\xc3\xa4 luovuttiin vuonna 1991._NEWLINE_Suomessa vekseleist\xc3\xa4 s\xc3\xa4\xc3\xa4det\xc3\xa4\xc3\xa4n vuonna 1932 voimaan tulleessa vekselilaissa, jonka pohjana on Genevess\xc3\xa4 solmittu kansainv\xc3\xa4lisen vekselilains\xc3\xa4\xc3\xa4d\xc3\xa4nn\xc3\xb6n yhten\xc3\xa4ist\xc3\xa4mist\xc3\xa4 koskeva sopimus.\n_START_SECTION_\nVekselityypit\n_START_PARAGRAPH_\nVekseli on joko asetettu vekseli tai oma vekseli. N\xc3\xa4ist\xc3\xa4 asetettu vekseli on ollut omaa vekseli\xc3\xa4 huomattavasti t\xc3\xa4rke\xc3\xa4mpi k\xc3\xa4yt\xc3\xa4nn\xc3\xb6ss\xc3\xa4.\n_START_SECTION_\nTavaravekseli\n_START_PARAGRAPH_\nTavaravekseli eli liikevekseli eli kauppahintavekseli on ollut liike-el\xc3\xa4m\xc3\xa4ss\xc3\xa4 tavallinen asetetun vekselin tyyppi. Tavaravekseli syntyy, kun tavaroiden ostaja hyv\xc3\xa4ksyy myyj\xc3\xa4n asettaman vekselin. Myyj\xc3\xa4 voi k\xc3\xa4ytt\xc3\xa4\xc3\xa4 vekselin joko luovuttamalla sen eteenp\xc3\xa4in oman velkansa maksuna tai muuttamalla sen rahaksi pankissa._NEWLINE_Tavaravekseli piti tavallisesti lunastaa kolmen kuukauden kuluttua asettamisesta. Kun tavaraer\xc3\xa4n ostaja tarvitsi luottoa eli maksuaikaa, mutta myyj\xc3\xa4 halusi kauppasumman heti haltuunsa, myyj\xc3\xa4 asetti vekselin ostajan maksettavaksi. T\xc3\xa4m\xc3\xa4n vekselin myyj\xc3\xa4 diskonttasi pankissa, joka suoritti korolla v\xc3\xa4hennetyn raham\xc3\xa4\xc3\xa4r\xc3\xa4n etuk\xc3\xa4teen myyj\xc3\xa4lle. Kun vekseli er\xc3\xa4\xc3\xa4ntyi maksettavaksi, ostaja lunasti sen pankista maksamalla vekselin summan. T\xc3\xa4llaista vekseli\xc3\xa4 kutsuttiin itsemaksavaksi vekseliksi, ja luoton takana oli tavaraliike._NEWLINE_Tavaravekselien diskonttausta varten pankilla ja yrityksell\xc3\xa4 oli tavallisesti sopimus tietyn suuruista diskonttoluottolimiitist\xc3\xa4. Sopimuksessa pankki sitoutui diskonttaamaan ehdot t\xc3\xa4ytt\xc3\xa4vi\xc3\xa4 vekseleit\xc3\xa4 tuon m\xc3\xa4\xc3\xa4r\xc3\xa4n edest\xc3\xa4.\n_START_SECTION_\nAvoin vekseli\n_START_PARAGRAPH_\nAvoin vekseli (avoin tunnuste) on vekselilomake, jonka hyv\xc3\xa4ksyj\xc3\xa4 on allekirjoituksellaan hyv\xc3\xa4ksynyt jo ennen kuin lomakkeen kaikki kohdat on t\xc3\xa4ydennetty. Avoimesta vekselist\xc3\xa4 voi puuttua raham\xc3\xa4\xc3\xa4r\xc3\xa4 tai er\xc3\xa4\xc3\xa4ntymisp\xc3\xa4iv\xc3\xa4._NEWLINE_Avointa vekseli\xc3\xa4 voidaan k\xc3\xa4ytt\xc3\xa4\xc3\xa4 tavaraluotonantajan ja asiakkaan v\xc3\xa4lisess\xc3\xa4 liikesuhteessa siten, ett\xc3\xa4 luotonantajalla on oikeus t\xc3\xa4ydent\xc3\xa4\xc3\xa4 vekseliin raham\xc3\xa4\xc3\xa4r\xc3\xa4, joka vastaa tavaraluoton m\xc3\xa4\xc3\xa4r\xc3\xa4\xc3\xa4. T\xc3\xa4m\xc3\xa4n j\xc3\xa4lkeen luotonantaja voi tarvittaessa vied\xc3\xa4 vekselin protestoitavaksi. Avoin vekseli perustuu luottamukseen. Vekselin hyv\xc3\xa4ksyj\xc3\xa4 ottaa riskin siit\xc3\xa4, ett\xc3\xa4 vekseli\xc3\xa4 t\xc3\xa4ydennett\xc3\xa4isiin sopimuksen vastaisesti.\n_START_SECTION_\nPankkivekseli\n_START_PARAGRAPH_\nPankkivekseli on pankin asettama oma vekseli, jolla pankki sitoutuu maksamaan nimetylle henkil\xc3\xb6lle tai t\xc3\xa4m\xc3\xa4n m\xc3\xa4\xc3\xa4r\xc3\xa4\xc3\xa4m\xc3\xa4lle tietyn raham\xc3\xa4\xc3\xa4r\xc3\xa4n. Pankkivekseli\xc3\xa4 on voinut k\xc3\xa4ytt\xc3\xa4\xc3\xa4 k\xc3\xa4teiseen rahaan rinnastettavana maksuv\xc3\xa4lineen\xc3\xa4 sekin tapaan. Sen on voinut lunastaa yleens\xc3\xa4 kuluitta kaikissa rahalaitoksissa._NEWLINE_Pankkivekseli\xc3\xa4 k\xc3\xa4ytet\xc3\xa4\xc3\xa4n k\xc3\xa4teisen sijasta mm. nostettaessa pankkitililt\xc3\xa4 suurehko rahasumma.\n_START_SECTION_\nPostil\xc3\xa4hetysvekseli\n_START_PARAGRAPH_\nPostil\xc3\xa4hetysvekseli eli postivekseli oli pankin tavallisesti itsens\xc3\xa4 maksettavaksi asettama vekseli, jota k\xc3\xa4ytettiin rahan l\xc3\xa4hett\xc3\xa4miseen postitse. L\xc3\xa4hett\xc3\xa4j\xc3\xa4 osti postivekselin pankista ja l\xc3\xa4hetti sen postissa vastaanottajalle. T\xc3\xa4m\xc3\xa4 sai rahat lunastamalla vekselin pankissa. Pankin oli lunastettava postivekseli n\xc3\xa4ytett\xc3\xa4ess\xc3\xa4._NEWLINE_Postivekseleit\xc3\xa4 on k\xc3\xa4ytetty vain Suomessa ja Ruotsissa. Alkuaikoina postivekselit olivat setelin kaltaisia, sill\xc3\xa4 ne olivat haltijan lunastettavissa. My\xc3\xb6hemmin postivekselit asetettiin nimetylle henkil\xc3\xb6lle. Postivekseleiden k\xc3\xa4ytt\xc3\xb6 oli laajaa. Niiden kierto oli nopeaa, sill\xc3\xa4 pankit lunastivat ne melko nopeasti. Nopean kierron vuoksi liikkeell\xc3\xa4 olevien postivekseleiden yhteenlaskettu raham\xc3\xa4\xc3\xa4r\xc3\xa4inen arvo ei noussut korkeaksi._NEWLINE_Kun seteleist\xc3\xa4 oli vuonna 1918 pulaa, postil\xc3\xa4hetysvekseleit\xc3\xa4 k\xc3\xa4ytettiin k\xc3\xa4teisen\xc3\xa4. Kansallis-Osake-Pankki laski liikkeelle kiinte\xc3\xa4n rahasumman m\xc3\xa4\xc3\xa4r\xc3\xa4isi\xc3\xa4 postil\xc3\xa4hetysvekseleit\xc3\xa4.\n_START_SECTION_\nVekselin siirt\xc3\xa4minen\n_START_PARAGRAPH_\nVekselin saaja voi luovuttaa vekselin maksuna toiselle. T\xc3\xa4m\xc3\xa4 tapahtuu merkitsem\xc3\xa4ll\xc3\xa4 vekselin selk\xc3\xa4puolelle tai lis\xc3\xa4kkeeseen siirto (indossamentti). Se, jolle vekseli siirret\xc3\xa4\xc3\xa4n, on siirronsaaja (indossaatti). Avoin siirto eli blankosiirto on kyseess\xc3\xa4, jos siirrossa on vain siirt\xc3\xa4j\xc3\xa4n nimi, vekseli on siirretty haltijalle tai siirrossa ei mainita, kenelle siirto on._NEWLINE_Vekselin siirt\xc3\xa4j\xc3\xa4 (indossentti, girantti) on vastuussa vekselin hyv\xc3\xa4ksymisest\xc3\xa4 ja rahasumman maksamisesta vekselin uudelle haltijalle. Toisin sanoen vekselivelkoja, joka siirt\xc3\xa4\xc3\xa4 vekselin eteenp\xc3\xa4in, tulee itse vastuuseen velan maksamisesta uudelle velkojalle. Vekselin siirt\xc3\xa4j\xc3\xa4 takaa maksun tapahtumisen p\xc3\xa4\xc3\xa4asiassa samoin kuin asettajakin. He ovat toissijaisessa vastuussa, jos p\xc3\xa4\xc3\xa4velallinen ei t\xc3\xa4yt\xc3\xa4 suoritustaan. Siirt\xc3\xa4j\xc3\xa4 voi v\xc3\xa4ltty\xc3\xa4 vastuulta tekem\xc3\xa4ll\xc3\xa4 erityisen siirt\xc3\xa4j\xc3\xa4n varauksen. T\xc3\xa4m\xc3\xa4 on ollut yleinen k\xc3\xa4yt\xc3\xa4nt\xc3\xb6, kun pankit ovat siirt\xc3\xa4neet vekseleit\xc3\xa4: ne ovat vapauttaneet itsens\xc3\xa4 vekselivastuusta._NEWLINE_Jos siirt\xc3\xa4j\xc3\xa4 ei kirjoita vekseliin nime\xc3\xa4\xc3\xa4n, kyseess\xc3\xa4 on avoin anto eli blankotraditio. T\xc3\xa4llaisessa siirrossa siirt\xc3\xa4j\xc3\xa4 ei ole edes toissijaisessa vastuussa velan maksamisesta, koska vekseliss\xc3\xa4 ei ole h\xc3\xa4nen nime\xc3\xa4\xc3\xa4n._NEWLINE_Jos vekseli siirret\xc3\xa4\xc3\xa4n vain peritt\xc3\xa4v\xc3\xa4ksi, kyseess\xc3\xa4 on prokurasiirto.\n_START_SECTION_\nVekselivelalliset\n_START_PARAGRAPH_\nEnsisijaisesti vekselin maksamisesta on vastuussa p\xc3\xa4\xc3\xa4velallinen. Asetetun vekselin p\xc3\xa4\xc3\xa4velallinen on sen hyv\xc3\xa4ksyj\xc3\xa4, oman vekselin p\xc3\xa4\xc3\xa4velallinen puolestaan asettaja._NEWLINE_Vekselivelallisia on kuitenkin p\xc3\xa4\xc3\xa4velallisen lis\xc3\xa4ksi muitakin. T\xc3\xa4ss\xc3\xa4 suhteessa vekseli eroaa normaaleista juoksevista velkakirjoista. Vekselivelasta vekselin haltijalle vastaavat omasta ja toistensa puolesta hyv\xc3\xa4ksyj\xc3\xa4, asettaja ja jokainen sellainen vekselin aikaisempi siirt\xc3\xa4j\xc3\xa4, joka ei ole tehnyt erityist\xc3\xa4 varaumaa vekseliin. _NEWLINE_Vekselivelallisiin kuuluu my\xc3\xb6s vekselin takaaja eli avalisti. Takaus (aval) annetaan tietyn vekselivelallisen puolesta. Takaaja on vastuussa kuten se, jota h\xc3\xa4n on taannut. Takaajana voi olla esimerkiksi rahalaitos asiakkaansa hyv\xc3\xa4ksi. Aval on ollut Suomessa harvinainen. Sen sijaan eritt\xc3\xa4in yleist\xc3\xa4 on ollut niin sanottu peitelty vekselitakaus, jossa takaaja kirjoittautuu vekseliin asettajaksi tai siirt\xc3\xa4j\xc3\xa4ksi, joskus hyv\xc3\xa4ksyj\xc3\xa4ksi. Peitelty\xc3\xa4 takausta ei s\xc3\xa4\xc3\xa4dell\xc3\xa4 vekselilaissa eik\xc3\xa4 se ole oma vekselivelkatyyppins\xc3\xa4._NEWLINE_Suomessa vekseliin on ollut tapana merkit\xc3\xa4 vain yksi asettaja. Asettajia voi kuitenkin olla useitakin; t\xc3\xa4m\xc3\xa4 mahdollisuus olisi k\xc3\xa4ytt\xc3\xb6kelpoinen vekseliluotossa, jonka vakuudeksi olisi hankittu useamman asettajan allekirjoitus. Suomessa n\xc3\xa4m\xc3\xa4 henkil\xc3\xb6t on kuitenkin tavattu merkit\xc3\xa4 vekseliin siirt\xc3\xa4jiksi._NEWLINE_Muut kuin p\xc3\xa4\xc3\xa4velallinen vastaavat vekselist\xc3\xa4 vain siin\xc3\xa4 tapauksessa, ettei suoritusta saada p\xc3\xa4\xc3\xa4velalliselta. Velallisen oikeus kohdistaa vaatimuksia muita kuin p\xc3\xa4\xc3\xa4velallista kohtaan edellytt\xc3\xa4\xc3\xa4 sit\xc3\xa4, ett\xc3\xa4 vekselin er\xc3\xa4\xc3\xa4ntymisen j\xc3\xa4lkeen h\xc3\xa4n on toimittanut vekseliprotestin kahden arkip\xc3\xa4iv\xc3\xa4n kuluessa. Muussa tapauksessa muut vastuulliset vapautuvat vastuusta.\n_START_SECTION_\nProtesti\n_START_PARAGRAPH_\nJos vekseli\xc3\xa4 ei makseta sen er\xc3\xa4\xc3\xa4ntyess\xc3\xa4, se voidaan protestoida ja protesti voidaan julkaista julkisesti protestilistalla. Listalle joutuminen vaikeuttaa huomattavasti lainansaantia. Protestiin joutumisesta ilmoitetaan luottotietoyhti\xc3\xb6ille (Suomessa Suomen Asiakastieto Oy:lle). Julkinen protestointi julkaistaan my\xc3\xb6s talousalan lehdiss\xc3\xa4. Vekselin haltijan on protestoitava vekseli s\xc3\xa4ilytt\xc3\xa4\xc3\xa4kseen siihen perustuvat oikeutensa.\n_START_SECTION_\nVekselin muotovaatimukset\n_START_PARAGRAPH_\nVekselin tekstiss\xc3\xa4 on oltava nimitys \xe2\x80\x9dvekseli\xe2\x80\x9d asiakirjan kielell\xc3\xa4. Kelvollinen on my\xc3\xb6s yhdyssana, johon sis\xc3\xa4ltyy sana vekseli, esimerkiksi \xe2\x80\x9dpankkivekseli\xe2\x80\x9d tai \xe2\x80\x9dn\xc3\xa4ytt\xc3\xb6vekseli\xe2\x80\x9d. Koko vekseli voi olla vieraalla kielell\xc3\xa4, jolloin nimitys \xe2\x80\x9dvekseli" on my\xc3\xb6s t\xc3\xa4ll\xc3\xa4 kielell\xc3\xa4._NEWLINE_Asetetun vekselin tekstiss\xc3\xa4 on oltava ehdoton kehotus yhden, m\xc3\xa4\xc3\xa4r\xc3\xa4tyn rahaer\xc3\xa4n maksamiseen. Omassa vekseliss\xc3\xa4 ei ole kehotusta vaan ehdoton sitoumus m\xc3\xa4\xc3\xa4r\xc3\xa4tyn rahaer\xc3\xa4n maksamiseen. Molemmissa raham\xc3\xa4\xc3\xa4r\xc3\xa4 ja rahalaji (rahayksikk\xc3\xb6) on yksil\xc3\xb6it\xc3\xa4v\xc3\xa4, esimerkiksi merkinn\xc3\xa4ll\xc3\xa4 mk tai $. Jos sama rahalaji on k\xc3\xa4yt\xc3\xb6ss\xc3\xa4 useassa maassa, katsotaan, ett\xc3\xa4 rahalaji m\xc3\xa4\xc3\xa4r\xc3\xa4ytyy vekselin maksupaikan mukaan. Jos raham\xc3\xa4\xc3\xa4r\xc3\xa4 on merkitty sek\xc3\xa4 kirjaimin ett\xc3\xa4 numeroin, ristiriitatilanteessa kirjaimet ratkaisevat._NEWLINE_Asetetussa vekseliss\xc3\xa4 on oltava yhden (ja vain yhden) maksavan nimi. Vekselin muodollisen p\xc3\xa4tevyyden edellytys ei ole se, ett\xc3\xa4 maksava olisi hyv\xc3\xa4ksynyt vekselin allekirjoituksellaan. Omassa vekseliss\xc3\xa4 ei ole maksavan nime\xc3\xa4._NEWLINE_Vekseliss\xc3\xa4 voi olla merkint\xc3\xa4 er\xc3\xa4\xc3\xa4ntymisajasta. Jos se puuttuu, vekseli on n\xc3\xa4ytt\xc3\xb6vekseli._NEWLINE_Vekseliss\xc3\xa4 on oltava merkint\xc3\xa4 paikasta, jossa maksu on suoritettava. Paikkamerkinn\xc3\xa4n puuttuessa asetteen maksupaikkana pidet\xc3\xa4\xc3\xa4n paikkakuntaa, joka on merkitty maksavan nimen oheen; oman vekselin maksupaikkana pidet\xc3\xa4\xc3\xa4n sen asettamispaikkakuntaa. Vekseli on esitett\xc3\xa4v\xc3\xa4 maksettavaksi ja protestoitavaksi nimenomaan t\xc3\xa4ll\xc3\xa4 paikkakunnalla. Maksupaikka on tavallisesti maksavan asuinpaikka. Jos maksupaikka on jokin muu paikkakunta, vekseli\xc3\xa4 on vanhassa lains\xc3\xa4\xc3\xa4d\xc3\xa4nn\xc3\xb6ss\xc3\xa4 kutsuttu koditetuksi eli domisilioiduksi vekseliksi._NEWLINE_Vekseliss\xc3\xa4 on oltava vekselinsaajan nimi. Vekseli\xc3\xa4 ei voida asettaa maksettavaksi haltijalle, vaan haltijavekseli on p\xc3\xa4tem\xc3\xa4t\xc3\xb6n (toisin kuin haltijasekki). Asetetun vekselin saa kuitenkin helposti kirjoitettua haltijalle siten, ett\xc3\xa4 asettaja merkitsee vekselinsaajaksi itsens\xc3\xa4 ja kirjoittaa vekseliin avoimen siirron. Sen sijaan omaa vekseli\xc3\xa4 ei voi asettaa asettajalle itselleen eik\xc3\xa4 asettaja siten my\xc3\xb6sk\xc3\xa4\xc3\xa4n pysty siirt\xc3\xa4m\xc3\xa4\xc3\xa4n sit\xc3\xa4 haltijalle._NEWLINE_Vekseliss\xc3\xa4 on oltava vekselin asettamisp\xc3\xa4iv\xc3\xa4 ja -paikka. P\xc3\xa4iv\xc3\xa4yksen on oltava p\xc3\xa4iv\xc3\xa4n tarkkuudella ja vuosiluku on mainittava._NEWLINE_Vekselin etupuolella, vekselitekstin alla on oltava asettajan (tai asettajien) omak\xc3\xa4tinen allekirjoitus. Allekirjoituksen on oltava vaakasuorassa ja se on merkitt\xc3\xa4v\xc3\xa4 k\xc3\xa4sin; esimerkiksi leima ei k\xc3\xa4y. Asettajan allekirjoituksen voi merkit\xc3\xa4 my\xc3\xb6s h\xc3\xa4nen edustajansa h\xc3\xa4nen puolestaan.\n_START_SECTION_\nVekselin diskonttaus\n_START_PARAGRAPH_\nVekselin diskonttaus tarkoittaa vekseliluotolle kertyv\xc3\xa4n koron v\xc3\xa4hent\xc3\xa4mist\xc3\xa4 vekselin nykyarvosta. Kun pankki ostaa sille tarjotun, my\xc3\xb6hemmin er\xc3\xa4\xc3\xa4ntyv\xc3\xa4n vekselin, se v\xc3\xa4hent\xc3\xa4\xc3\xa4 eli diskonttaa vekselin m\xc3\xa4\xc3\xa4r\xc3\xa4st\xc3\xa4 sille diskonttausp\xc3\xa4iv\xc3\xa4n ja er\xc3\xa4\xc3\xa4ntymisp\xc3\xa4iv\xc3\xa4n v\xc3\xa4lisen\xc3\xa4 aikana kasvavan koron ja suorittaa j\xc3\xa4\xc3\xa4nn\xc3\xb6ksen vekselin myyj\xc3\xa4lle. Diskonttaajana on siis vekselin ostaja._NEWLINE_Vekselien diskonttaus on aiemmin ollut Suomessa t\xc3\xa4rkein pankkien antolainauksen muoto. Diskonttokorko riippui muun muassa vekselin juoksuajan pituudesta, vekselin laadusta, asiakassuhteesta ja siit\xc3\xa4, uusittiinko vekseli._NEWLINE_Rediskonttaus eli j\xc3\xa4lleendiskonttaus tarkoittaa sit\xc3\xa4, ett\xc3\xa4 keskuspankki ostaa toisen pankin diskonttaaman vekselin ja diskonttaa sen uudelleen. Rediskonttaus on ollut tapa, jolla keskuspankki on rahoittanut toisten pankkien toimintaa varsinkin pula-aikoina.\n_START_SECTION_\nVekseli kansainv\xc3\xa4lisesti\n_START_PARAGRAPH_\nSuomen, Ruotsin, Norjan ja Tanskan vekselilait vuodelta 1932 ovat olleet miltei t\xc3\xa4ysin samansis\xc3\xa4lt\xc3\xb6iset. Pohjoismaiden vekselilait sek\xc3\xa4 Ranskan ja saksalaisen oikeusalueen vekselilait ovat p\xc3\xa4\xc3\xa4osaltaan samansis\xc3\xa4lt\xc3\xb6isi\xc3\xa4. Niiden perustana on vuonna 1930 solmittu sopimus, Geneven vekselioikeuskonventio. T\xc3\xa4t\xc3\xa4 Manner-Euroopan maissa ja Pohjoismaissa vallitsevaa vekselioikeutta voidaan kutsua saksalais-ranskalaiseksi vekselioikeudeksi. Toisen suuren vekselioikeusj\xc3\xa4rjestelm\xc3\xa4n, anglosaksisen vekselioikeuden, muodostaa Iso-Britannian, Yhdysvaltain ja muiden angloamerikkalaisten maiden vekselioikeus. Kahden erityyppisen vekselioikeuden kitkatekij\xc3\xb6ist\xc3\xa4 aiheutui aikanaan haittaa kansainv\xc3\xa4liselle vekseliliikkeelle._NEWLINE_Sosialistisissa maissa vekseli\xc3\xa4 ei k\xc3\xa4ytetty juuri laisinkaan.\n_START_SECTION_\nHistoriaa\n_START_PARAGRAPH_\nVekseli keksittiin Pohjois-Italiassa 1100-luvulla kaupunkien v\xc3\xa4lisen kaupan maksuv\xc3\xa4lineeksi. Vekseliasiakirja luotiin rahan vaihtamista varten. T\xc3\xa4st\xc3\xa4 juontuvat my\xc3\xb6s vekselin nimitykset v\xc3\xa4xel, Wechsel, lettre de change ja bill of exchange. Rahan kuljettamiseen liittyv\xc3\xa4t vaarat ja rahalajien moninaisuus hankaloittivat keskiaikaista kauppaa. V\xc3\xa4ltty\xc3\xa4kseen k\xc3\xa4teisen kuljettamiselta kauppamies osti kotipaikkansa pankkiirilta tai rahanvaihtajalta t\xc3\xa4m\xc3\xa4n allekirjoittaman sitoumuksen, jossa rahanvaihtaja sitoutui maksamaan tietyn summan vieraalla paikkakunnalla vieraan paikkakunnan rahassa. T\xc3\xa4m\xc3\xa4 vekselin alkuper\xc3\xa4ismuoto muistutti my\xc3\xb6hemp\xc3\xa4\xc3\xa4 omaa vekseli\xc3\xa4._NEWLINE_1400-luvun puoliv\xc3\xa4liin menness\xc3\xa4 vekseli kehittyi asetetun vekselin tapaiseksi maksusoitukseksi. Vekselikirje sis\xc3\xa4lsi nyt kirjeenmyyj\xc3\xa4n maksukehotuksen, jolla vieraalla paikkakunnalla olevaa maksavaa kehotettiin suorittamaan tietty raham\xc3\xa4\xc3\xa4r\xc3\xa4 kirjeen esitt\xc3\xa4j\xc3\xa4lle.\n_START_SECTION_\nTratta\n_START_PARAGRAPH_\nTratta on perinn\xc3\xa4ss\xc3\xa4 k\xc3\xa4ytetty maksukehotus. Tratta muistuttaa muodoltaan vekseli\xc3\xa4 niin paljon, ett\xc3\xa4 tratta voidaan jopa laatia vekselilomakkeelle vaihtamalla sana \xe2\x80\x9dvekseli\xe2\x80\x9d sanaksi \xe2\x80\x9dtratta\xe2\x80\x9d. Tratta ei kuitenkaan ole vekseli. Vaikka saksalais-skandinaavisella oikeusalueella k\xc3\xa4ytet\xc3\xa4\xc3\xa4nkin sanaa \xe2\x80\x9dtratta\xe2\x80\x9d tai \xe2\x80\x9dtratte\xe2\x80\x9d asetetun vekselin synonyymin\xc3\xa4, suomen kieless\xc3\xa4 vekselill\xc3\xa4 ja tratalla on selv\xc3\xa4 ero.'